UNDER 19 TEAM-1
అండర్‌-19 ప్రపంచకప్‌ షెడ్యూల్‌ విడుదల
లండన్‌: వచ్చే ఏడాది జరిగే అండర్‌-19 ప్రపంచకప్‌ క్రికెట్‌ పోటీలకు సంబంధించిన షెడ్యూల్‌ను అంతర్జాతీయ క్రికెట్‌ కౌన్సిల్‌(ఐసిసి) ప్రకటించింది. న్యూజిలాండ్‌ ఆతిథ్యమిస్తున్న ఈ టోర్నమెంట్‌ 13 జనవరి 2018 నుంచి ఫిబ్రవరి 3 వరకు జరగనుంది. ఇందులో 10 టెస్టు అర్హత ఉన్న జట్లు నేరుగా టోర్నీలోకి ప్రవేశించనున్నాయి. తొలి మ్యాచ్‌లో భాగంగా డిపెండింగ్‌ ఛాంపియన్‌ వెస్టిండీస్‌ ఆతిథ్య న్యూజిలాండ్‌తో తలపడనుంది. ఇక భారత్‌ తన తొలి మ్యాచ్‌లో భాగంగా ఆసీస్‌తో తలపడనుంది.
టెస్టు ర్యాంకింగ్స్‌లో టాప్‌-10లో ఉన్న జట్టు ఈ టోర్నీకి నేరుగా అర్హత సాధిస్తాయని, ఆ తదుపరి స్థానాల్లో ఉన్న జట్ల మధ్య అర్హత మ్యాచ్‌లు జరగనున్నాయని ఐసిసి తెలిపింది. టోర్నీలో భాగంగా భారత జట్టు గ్రూప్‌-బిలో ఉంది. కాగా, 2000 సంవత్సరంలో మహ్మద్‌కైఫ్‌ నాయకత్వంలో భారత్‌ తొలిసారి అండర్‌-19 ప్రపంచకప్‌ గెలిచింది. ఆ తర్వాత 2008లో విరాట్‌ కోహ్లీ, 2012లో ఉన్ముక్త్‌ చంద్‌ నేతృత్వంలో భారత్‌ అండర్‌-19 జట్టు ప్రపంచకప్‌ను గెలుచుకుంది.
గ్రూప్‌ ఎ జట్లు: వెస్టిండీస్‌, దక్షిణాఫ్రికా, న్యూజిలాండ్‌, కెన్యా
గ్రూప్‌ బి జట్లు: ఇండియా, జింబాబ్వే, ఆస్ట్రేలియా, పిఎన్‌జి
గ్రూప్‌ సి జట్లు: బంగ్లాదేశ్‌, ఇంగ్లాండ్‌, నమీబియా, కెనడా
గ్రూప్‌ డి జట్లు: శ్రీలంక, పాకిస్తాన్‌, ఆప్ఘనిస్తాన్‌, ఐర్లాండ్‌
యువ క్రికెటర్లకు బాగా ఉపయోగం అంతర్జాతీయ జట్టులోకి ప్రవేశించేందుకు అండర్‌-19 ప్రపంచకప్‌ టోర్నీ యువ క్రికెటర్లకి బాగా ఉపయోగపడుతుంది.
ఇప్పటికే స్టార్స్‌గా క్రికెట్‌లో ఓ వెలుగు వెలుగుతున్న విరాట్‌ కోహ్లీ, స్టీవ్‌ స్మిత్‌,సర్పరాజ్‌ అహ్మద్‌, కేన్‌ విలియమ్సన్‌ తదితర ఆటగాళ్లు ఈ టోర్నీ నుంచే ప్రపంచ స్థాయికి ఎదిగారు. నిస్సందేహంగా…ఈ టోర్నీ నుంచి మరికొంతమంది అత్యుత్తమ క్రికెటర్లు వెలుగులోకి వస్తారు అని ఐసిసి ఈవెంట్స్‌ హెడ్‌ క్రిస్‌ టెట్లీ ధీమా వ్యక్తం చేశారు.